जिसलै 1970 दे दसम्बर म्हीने दे खीरले दिनें च डोगरा हिमाचल संस्कृति संगम दे तत्त्वावधान च दिल्ली च पैह्‌ली डोगरा लेखक कान्फ्रैंस होई तां इस संस्था दे प्रमुख कार्य-कर्ताएं दी प्रेरणा कन्ने में इक लेख लिखेआ हा—जिसदा सिरलेख ‘डोगरी कवता च छन्द’ हा। में ओह् लेख बड़े परिश्रम कन्नै लिखेआ हा। उसलै में आधुनिक डोगरी कविता दिया लोड़ै मूजब नमें छन्द बी घड़ियै उस लेखै च शमार कीते हे। ओह् छन्द डोगरी दे मजूदा परसिद्ध कविएं दी कवताएं च घटाइयै ते उन्दे उदाहरण देइयै स्पष्ट कीते हे। इयां उस लेख दा ढांचा करियै में ओह् लेख डॉ० प्रभाकर माचव ते ड़ा० कर्म सिंह हुन्दी मजूदगी च पढ़ी सनाया। लेख गी सुनियै ते कुसै प्रशन नईं कीता पर बाद च उसदे बारे च केइएं पासेआ बड़ी तीव्र प्रतिक्रिया होई ते दिल्ली दे लेखक बन्धुएं उसदी आमतौर पर सराहना गै कीती ही। बाद च ओह् लेख जिसलै शीराज़े दे 1974 आले इक अंक च छपेआ तां बी दिल्ली दा गै इक लेखक बन्धु दा ङ्‌रेजी च बड़ा लम्मा पत्र मिलेआ जिसदे च उन्न लेख दी इस लेई बड़ी तरीफ कीती दी ही जे ओह् लेख डोगरी च इस श्रेत्रा द पैह्‌ला उद्दम हा।